L'Eliana amplia l'aparcament del Poliesportiu per a afavorir la mobilitat sostenible
11 de juliol de 2025

• L'Ajuntament crearà 87 noves places amb una inversió de més de 163.000 euros.

L'Ajuntament de l'Eliana està executant les obres d'ampliació de l'aparcament del Poliesportiu Municipal, amb l'objectiu de millorar l'accessibilitat i la mobilitat sostenible i donar resposta a l'alta demanda d'estacionament en aquesta zona esportiva i d'oci. En concret, es tracta de 80 noves places per a vehicles lleugers, 2 reservades per a persones amb mobilitat reduïda (PMR) i altres 5 per a motocicletes.

Les obres han esbrossat i excavat la terra i continuaran amb l'asfaltat, de manera que el nou aparcament quede unit a l'existent amb una rasant contínua i accessible. El projecte contempla, a més, una adequada evacuació d'aigües pluvials, la instal·lació d'il·luminació i la senyalització horitzontal i vertical per a garantir la seguretat de vianants i vehicles. La inversió ascendeix a 163.152 euros i estarà acabada el mes vinent d'agost.

Tal com ha recordat l'alcalde, Salva Torrent, amb aquesta actuació “continuem apostant per la millora dels serveis públics i la mobilitat sostenible, consolidant el nostre compromís amb més de 1.100 places d'aparcament gratuït distribuïdes en els diferents aparcaments dissuasius perifèrics del municipi, que permeten estacionar als afores i accedir còmodament caminant al centre urbà”.